బెహరా వెంకట సుబ్బారావు

బెహరా వెంకట సుబ్బారావు  ఉత్తరాంధ్ర రచయతలలో ఒకరు. చాలామంది కథకుల మాదిరిగా సుబ్బారావు గారు కూడా విస్మృత కధకుడు.

1935లో తూర్పు గోదావరి జిల్లా పిడపర్తి గ్రామంలో జన్మించిన ఈయన 1958లో పోస్టల్ శాఖలో ఉద్యోగంలో చేరి, విజయనగరం లోనే  కొనసాగారు. ఆ డిపార్ట్‌మెంట్‌లో వివిధ హోదాలలో పనిచేసి, కొత్తవలస కథలు, "మనిషికి విలువ లేవి విలువలూ" 'పరివర్తన', 'ప్రాణం ఖరీదు', 'అత్తగారూ - అరటిచెట్టూ' వంటి  కథల్లో అందరికి తెలిసిన, జరిగిన సంఘటనలే కనిపిస్తాయి. రచనల్లో పాత్రలు, మన ఇళ్ళలో మనుషుల్లాగా కనిపిస్తారు. ఆ పాత్రలు మాట్లాడే విధానాన్ని రచయిత చక్కగా పట్టుకొని వివరిస్తారు. భాషపై వున్న పటిమ, అభిమానం కథల్లో పాత్రలద్వారా చమత్కారంగా హాస్యంగా చదువరుల ముందుంచారు.

1950-1990 మధ్య వచ్చిన ఆంధ్రప్రభ, ఆంధ్ర సచిత్ర వారపత్రిక, భారతి, యువ, విజయ, ఆంధ్రజ్యోతి వంటి పత్రికల్లో సుబ్బారావు గారి కథలు ప్రచురించ బడ్డాయి. ఉగాది కథల పోటీలు, దీపావళి కథల పోటీలు, సంక్రాంతి కథల పొటీల విజేతల్లో సుబ్బారావుగారి కథలు తరచూ బహుమతులు పొందాయి.1984లో ఆంధ్ర సచిత్ర వార పత్రికలో ప్రచురించబడిన “మనిషికి విలువ లే‘విలువలు’ అన్న కథలో సుబ్బారావు గారు మనిషి విలువలపైన, మాట కున్న ప్రాముఖ్యత పైన తన నమ్మకాన్ని వెలిబుచ్చుతారు. ఈ కథ శ్రీమతి మాదిరెడ్డి సులోచనగారి ప్రథమ వర్ధంతి సందర్భంగా నిర్వహించిన కథల పోటీలో ద్వితీయ బహుమతి పొందిందినది.

సుబ్బారావు గారి కథల్లో సామాజిక పరివర్తన యొక్క ఆవశ్యకత, మనుషుల అంతరంగంలో చోటు చేసుకొనే విలువల మార్పు, ఆధునికత పట్ల యువత చూపే ఆసక్తి స్పష్టంగా కనిపిస్తాయి. సుబ్బారావు గారి పాత్రలు మనిషి మనసు, సామాజిక ఒత్తిళ్ళు మధ్య జరిగే పోరాటాన్ని ప్రతిబింబిస్తాయి. 'పెద్దకొడుకు' వంటి కథల్లో వ్యక్తి తన స్వేచ్ఛకోసం, తన ఆలోచనలకోసం చేసే పోరాటం, సామాజిక బంధనాలపై ప్రశ్నలు వేస్తుంది. స్వాతంత్ర్యం వచ్చిన తరువాత  మధ్య తరగతి ఎదుర్కొన్న నిరాశ, ఉద్యోగభారం, ఆర్ధిక అస్థిరత, వారి కలలు వీటన్నిటినీ సుబ్బారావుగారు బలంగా ప్రతిబింబించారు. 

ఈయన రచనల్లో మహిళలు కేవలం గృహానికి పరిమితమైన పాత్రల్లో కాకుండా, స్వతంత్ర ఆలోచనలతో తమ స్థానం కోసం వెతికే వ్యక్తులుగా కనిపిస్తారు. ఇది సమాజంలో లింగ సమానత పట్ల అవగాహనకు నాంది పలికింది. ఈనాటి సమాజంలో వృద్ధులు ఎదుర్కొంటున్న సమస్యలు, వృద్ధాప్యంలో తల్లి తండ్రులను చూసే విధానాన్ని 'యుగధర్మం' వంటి కథలో చక్కగా వివరిస్తారు. మానవతా విలువలు, మారుతున్న బాంధవ్యాలను ఈ కధలో వివరిస్తారు.

సుబ్బారావు గారి రచనలు వ్యక్తి-సమాజం మధ్య సంబంధాలను కొత్త కోణంలో చూపి, వ్యక్తిగత స్వేచ్చ, ఆత్మగౌరవం, లింగ సమానత, మధ్య తరగతి సమస్యలు వగయిర అంశాల ద్వారా సామాజిక పరివర్తనకు దారిచూపినట్లు  చెప్పవచ్చు. ఈయన సాహిత్యం తెలుగు సమాజంలో కొత్త విలువల ఆవశ్యకతను వెలికితీసిందని విమర్శకులు భావిస్తున్నారు. వీరు 1998లో తుదిశ్వాస విడిచారు. 

మూలాలు
 'మధ్యతరగమందహాసం' కథా సంపుటి, ప్రచురణ, బి.ఎస్.ఎన్.మూర్తి .

వర్గం:తెలుగు రచయితలు
వర్గం:1935 జననాలు
వర్గం:1998 మరణాలు